༄། ། བླ་མའི་བཀའ་བསྩལ་གཅེས་པའི་སྙིང་པོ་དུམ་ཁྲིགས། །  ཨོཾ་སྭསྟི། དུས་གསུམ་གྱི་སངས་རྒྱས་ཐམས་ཅད་ཀྱི་ངོ་བོར་གྱུར་པ། བསམ་གྱིས་མི་ཁྱབ་ཅིང་བརྗོད་ཀྱིས་མི་ལང་བའི་ཡོན་ཏན་ཐམས་ཅད་ཀྱི་གཏེར་དུ་གྱུར་པ། འགྲོ་བ་མ་ལུས་པ་ཐམས་ཅད་ཀྱི་དཔལ་དང་མགོན་དུ་གྱུར་པའི་བླ་མ་དམ་པ་རྣམས་ལ་ཕྱག་འཚལ་ལོ། ། དུས་གསུམ་གྱི་སངས་རྒྱས་ཐམས་ཅད་ཀྱི་གསང་བའི་བདག་པོར་གྱུར་པ། རྗེ་བཙུན་ཕྱག་ན་རྡོ་རྗེ་ལ་ཕྱག་འཚལ་ལོ། ། སྤྱིར་འཁོར་བའི་རྒྱ་མཚོ་ཆེན་པོ་སྡུག་བསྔལ་གྱི་རང་བཞིན་འདི། རྒྱུ་གང་ལས་བྱུང་ན་མ་རིག་པ་ལས་བྱུང་། མ་རིག་པ་འཁྲུལ་པའི་རང་བཞིན་དུ་གནས། མ་རིག་པའི་རང་བཞིན་དུ་འཁྲུལ་པ་ཡིན་ཏེ། མདོར་བསྡུས་ན། འཁོར་བ་སྡུག་བསྔལ་གྱི་རང་བཞིན་ཞེས་བྱའོ། ། མ་རིག་པ་ལ་གཉིས་ཏེ། རྟེན་ཅིང་འབྲེལ་བར་འབྱུང་བ་ལུགས་ལས་བྱུང་བ་ལས་རྒྱུ་འབྲས་ལ་རྨོངས་པའི་མ་རིག་པ་དང་། རྟེན་འབྲེལ་ལུགས་ལས་ལྡོག་པ་དེ་ཁོ་ན་ཉིད་ལ་རྨོངས་པའི་མ་རིག་པའོ། ། མ་རིག་པ་རིག་པ་དང་། ཤེས་ཤིང་གོ་བར་བྱེད་པ་བླ་མ་ཡིན་ལ། ཤེས་ཤིང་གོ་བ་ལ་ནི་སངས་རྒྱས་ཀྱི་ཆོས་ཞེས་བྱའོ། ། དེ་ཡང་། སངས་རྒྱས་ཆོས་རྣམས་དགེ་བའི་བཤེས་ལ་བསྟེན་ཏོ་ཞེས། ། ཡོན་ཏན་ཀུན་གྱི་མཆོག་མངའ་རྒྱལ་བས་དེ་སྐད་གསུངས། ། ཞེས་པ་ལ་སོགས་པ་སངས་རྒྱས་ཀྱི་ཆོས་ཐམས་ཅད་དུ་མ་རིག་པ་སྡུག་བསྔལ་གྱི་ཕུང་པོ་འདག་པར་བྱེད་པ། ལམ་ཉམས་སུ་ལེན་པའི་དབང་དུ་བྱས་ན་རྒྱུ་དང་ལམ་དང་འབྲས་བུ་ཐམས་ཅད་དུ་བླ་མ་གཅིག་པུས་ལམ་བགྲོད་པར་བཞེད་དོ། ། དེ་ཡང་སློབ་དཔོན་བིརྺ་པའི་ཞལ་ནས། རྒྱུ་དང་ལམ་དང་འབྲས་བུའི་དབང་། ། དབང་ལམ་གྱི་འཁོར་ལོར་འཁོར་བར་བཞེད། ཕ་རོལ་ཏུ་ཕྱིན་པའི་ཐེག་པའི་དབང་དུ་བྱས་ན་ཡང་སེམས་བསྐྱེད་ཉི་ཤུ་རྩ་གཉིས་བྱང་ཆུབ་མཆོག་ཏུ་སེམས་བསྐྱེད་པའི་བླ་མ་ལ་བསྟེན་ནས་ཐོབ་ཅིང་། སེམས་བསྐྱེད་ཉི་ཤུ་རྩ་གཉིས་ཀྱིས་ལམ་བགྲོད་པར་བཞེད་དེ། དོན་ལ་སྔགས་དང་ཕ་རོལ་ཏུ་ཕྱིན་པ་ཐམས་ཅད་དུ་ལས་དང་ཉོན་མོངས་པ་དང་ཤེས་བྱའི་སྒྲིབ་པ་ཐམས་ཅད་འདག་ཅིང་། འཁོར་བ་དང་མྱ་ངན་ལས་འདས་པའི་ཡོན་ཏན་ཐམས་ཅད་བླ་མ་ལ་བརྟེན་ནས་སྐྱེ། དེ་ཡང་། གང་ཕྱིར་རྡོ་རྗེ་འཛིན་པ་ཡིས། ། དངོས་གྲུབ་སློབ་དཔོན་རྗེས་འབྲང་གསུངས། ། ཞེས་གསུངས་སོ། ། དེ་ཡང་མདོར་བསྡུས་ན་དུས་གསུམ་གྱི་སངས་རྒྱས་ཐམས་ཅད་ཀྱི་སྐུ་གསུང་ཐུགས་ཡོན་ཏན་ཕྲིན་ལས་སྐུ་གསུམ་ཡེ་ཤེས་རྣམ་པ་ལྔ་གཅིག་ཏུ་དྲིལ་བ་དང་། སངས་རྒྱས་ཐམས་ཅད་ཀྱི་ལུང་ཆོས་དང་། མངོན་པར་རྟོགས་པ་དང་། དགེ་འདུན་སྡེ་གཉིས་ལ་སོགས་པ་དཀོན་མཆོག་གསུམ་ག་བླ་མ་གཅིག་པུ་ཡིན་པར་བཞེད་དེ། ། དེ་ཡང་དཔལ་སྡོམ་པ་འབྱུང་བའི་རྒྱུད་ལས། བླ་མ་སངས་རྒྱས་བླ་མ་ཆོས། ། དེ་བཞིན་བླ་མ་དགེ་འདུན་ཏེ། ། ཀུན་གྱི་བྱེད་པོ་བླ་མ་ཡིན། ། ཞེས་པ་དང་ཡང་། སངས་རྒྱས་ཐམས་ཅད་འདུས་པའི་སྐུ། ། རྡོ་རྗེ་འཛིན་པའི་ངོ་བོ་ཉིད། ། དཀོན་མཆོག་གསུམ་གྱི་རྩ་བ་སྟེ། ། བླ་མ་རྣམས་ལ་ཕྱག་འཚལ་ལོ། ། ཞེས་པ་དང་། བླ་མ་དམ་པ་བསྙེན་བཀུར་བ་ལས་ཡོན་ཏན་མ་ལུས་པ་ཐམས་ཅད་སྐྱེ་སྟེ། བླ་མ་ཡང་མཚན་ཉིད་དང་ལྡན་པ་ལས་ཡོན་ཏན་སྐྱེ་ཡི། མཚན་ཉིད་དང་མི་ལྡན་པའི་བླ་མས་ཡོན་ཏན་བསྐྱེད་པར་མི་ནུས་ཏེ། བླ་མ་རིན་པོ་ཆེའི་ཞལ་ནས། རྐོས་ཕོར་ལ་རི་མོ་མེད་ན་ཚྭ་ཚྭ་ལ་རི་མོ་མི་འབྱུང་གསུངས། སངས་རྒྱས་ཀྱི་གསུང་རབ་ཐམས་ཅད་དུ་ཡང་བླ་མའི་མཚན་ཉིད་དཔག་ཏུ་མེད་པ་བཤད་པ་སློབ་མའི་རྒྱུད་ལ་ཡོན་ཏན་སྐྱེ་བར་བཞེད་ནས་གསུངས་པ་ཡིན། བླ་མའི་མཚན་ཉིད་དཔག་ཏུ་མེད་པའི་དོན་བསྡུས་པ་ཡང་བླ་མ་རིན་པོ་ཆེའི་ཞལ་ནས། ། ཆོས་གསུམ་དང་ལྡན་པའི་རིན་པོ་ཆེ། ། དུས་གསུམ་སངས་རྒྱས་ཀྱི་ཐུགས་སྤྲུལ་པ། ། བདེ་ཆེན་བླ་མར་ཕྱག་འཚལ་ལོ། ། ཞེས་པ་ཆོས་གསུམ་ལྡན་དུ་བཞེད་དེ། དེ་ཡང་ཤེས་རབ་ཆེན་པོའི་སྒོ་ནས་ཆོས་སྤྱི་དང་རང་གི་མཚན་ཉིད་ཐམས་ཅད་ཁོང་དུ་ཆུད་པས། ཐར་པ་དང་ཐམས་ཅད་མཁྱེན་པའི་ལམ་སྣ་འཁྲིད་ནུས་པ་དང་། སྙིང་རྗེ་ཆེན་པོའི་སྒོ་ནས་མ་ནམ་མཁའི་མཐའ་དང་མཉམ་པའི་སེམས་ཅན་ཐམས་ཅད་ཀྱི་སྡུག་བསྔལ་གྱི་ཁུར་འཁུར་བར་ནུས་པ་དང་། ཚེ་འདི་ལ་ལྟོས་པ་སྤུའི་རྩེ་མོ་ཙམ་ཡང་མེད་པ་ནི་བླ་མའོ་གསུངས། ཡང་ན་སེམས་ཉིད་ལྷན་ཅིག་སྐྱེས་པ་ངོ་སྤྲོད་ནུས་པ་གཅིག་པུ་སྟེ། དེ་ཡང་གང་གི་དྲིན་གྱིས་བདེ་ཆེན་ནི། ། སྐད་ཅིག་ཉིད་ལ་འཆར་བ་གང་། ། བླ་མ་རིན་ཆེན་ལྟ་བུ་ཡི། ། རྡོ་རྗེ་ཅན་ཞབས་པད་ལ་འདུད། ། ཅེས་པས་སེམས་ཉིད་སྟོན་པའི་བླ་མ་ནི་ཡིད་བཞིན་གྱི་ནོར་བུ་རིན་པོ་ཆེ་དབང་གི་རྒྱལ་པོ་ལྟ་བུའི་བླ་མ་རིན་པོ་ཆེ་ཞེས་གསུང་ངོ་། ། དེ་ལྟ་བུའི་བླ་མ་ལ་བསྟེན་པར་བྱ་བའི་ཚུལ་ལུགས་དཔག་ཏུ་མེད་པ་ཞིག་གསུངས་ཀྱང་། དོན་མོས་གུས་དྲག་པོ་གདུང་བའི་ཤུགས་ཀྱིས་དུས་དང་རྣམ་པ་ཐམས་ཅད་དུ་ཤེས་པ་བླ་མ་དམ་པ་དང་མི་འབྲལ་བའི་བློས་དུས་དང་རྣམ་པ་ཐམས་ཅད་དུ་བསྙེན་བཀུར་བྱེད་པའོ། ། དེ་ཡང་བླ་མ་དམ་པ་དེའི་མཚན་ཐོས་ནས་ཡུལ་ཕྱོགས་ཐག་རིང་པོ་ནས་མོས་གུས་དང་གདུང་བ་དྲག་པོ་ཡོད་ན། རྒྱལ་བ་སྤྲུལ་པའི་སྐུས་རང་རྒྱུད་བྱིན་གྱིས་རློབ་ཅིང་ཏིང་ངེ་འཛིན་གྱི་སྒོའམ་ཡོན་ཏན་དཔག་ཏུ་མེད་པ་རྒྱུད་ལ་སྐྱེ་སྟེ། དཔེར་ན་བྱང་ཆུབ་སེམས་དཔའ་རྟག་ཏུ་ངུས་བྱང་ཆུབ་སེམས་དཔའ་ཆོས་འཕགས་ཀྱི་མཚན་ཐོས་ནས་གདུང་བའི་སེམས་སྐྱེས་པ་ལྟ་བུའོ། ། དེ་ལྟར་རྒྱང་རིང་པོ་ནས་མོས་གུས་བྱས་པ་གཅིག་པུས་ཆོག་པ་མ་ཡིན་ཏེ། རྒྱལ་བ་ལོངས་སྤྱོད་རྫོགས་པའི་སྐུའི་རྒྱུད་རང་དོན་དང་གཞན་དོན་ཕུན་སུམ་ཚོགས་པ་བསོད་ནམས་ཀྱི་ཚོགས་ཀྱི་ལག་རྗེས་ཡིན་པས་བླ་མ་དམ་པ་བསྙེན་བཀུར་དགོས་ཏེ། དེ་ཡང་བླ་མས་བྱང་ཆུབ་མཆོག་ཏུ་སེམས་བསྐྱེད། བསྐྱེད་པ་སྐྱེས་པ་ནི་ས་གཞི་དང་འདྲ་ལ། རང་གི་ལུས་ངག་ཡིད་གསུམ་དེ་ལ་ཉེ་བར་འཁོར་བའི་རྫས་དང་ལོངས་སྤྱོད་དུས་གསུམ་དུ་བསགས་པའི་དགེ་བའི་རྩ་བ་ཐམས་ཅད་གཏོང་བ་ནི་འདོད་ཆགས་མེད་པའི་དགེ་བའི་རྩ་བ་ས་བོན་གྲུུང་པོ་དང་འདྲ་བ་རྒྱལ་བ་ལོངས་སྤྱོད་རྫོགས་པའི་སྐུར་འགྲུབ་པའོ། ། དེ་ཡང་དཔེར་ན་བྱང་ཆུབ་སེམས་དཔའ་རྟག་ཏུ་ངུས་བྱང་ཆུབ་སེམས་དཔའ་ཆོས་འཕགས་ལ་རྒྱང་རིང་པོར་མོས་གུས་བྱས་པས་ཆོག་པར་མ་བལྟས་ནས། ཤིང་རྟ་ལྔ་བརྒྱ་དང་བུ་མོ་ལྔ་བརྒྱ་རྒྱན་གྱིས་བརྒྱན་པ་ཡང་ཕུལ། རང་གི་ལུས་དང་ལོངས་སྤྱོད་ཤ་དང་ཁྲག་དང་རུས་པ་དང་བཅས་པ་ལྟོས་པ་མེད་པར་ཕུལ་བས་ས་བདུན་པ་མན་ཆོད་ཀྱི་མངོན་པར་རྟོགས་པ་རྒྱུད་ལ་སྐྱེས་པ་ལྟ་བུའོ། ། ༈། །ཀྱེ་ལེགས་པར་དགོངས་དང་སྐྱེས་བུ་རྣམས། ། འཁོར་བ་ཐོག་མ་མེད་པ་ནས། ། སྡུག་བསྔལ་གཏིང་མཐའ་མེད་པ་ལས། ། སྒྲོལ་བར་བྱེད་པའི་བླ་མ་ལ། ། མོས་གུས་གདུང་ཤུགས་དྲག་པོ་ཡིས། ། རྒྱུན་ཆད་མེད་པར་མི་གདུང་བ། ། བདག་གི་མགོན་སྐྱབས་སུ་ཞིག་ཡིན། ། ཤ་དང་ཁྲག་དང་རུས་པ་རྣམས། ། བླ་མའི་ཕྱོགས་སུ་མི་གཏོང་བ། ། ཐོག་མེད་དུས་ནས་ད་ཡི་བར། ། གཅེས་པར་བཙས་པའི་ལུས་པོ་རྣམས། ། ད་ལྟ་ཁྱོད་ཀྱི་གང་ན་ཡོད། ། ད་རེས་རུལ་བའི་ཕུང་པོ་འདི། ། སྐྱོབ་པ་འཇིག་རྟེན་གསུམ་གྱི་མགོན། ། ཚད་ལྡན་བླ་མ་དམ་པ་ལ། ། ལྟོས་པ་མེད་པར་ཕུལ་ནས་ཀྱང་། ། སངས་རྒྱས་གསེར་གྱི་ཁ་དོག་སྐུ། ། མཚན་དང་དཔེ་བྱད་ཐམས་ཅད་ཀྱིས། ། ལེགས་པར་བརྒྱན་ཅིང་དཔལ་འབར་ཞིང་། ། མ་ལུས་ཞིང་ཁམས་ཐམས་ཅད་ན། ། འགྱུར་བ་མེད་པར་རྟག་ཏུ་བཞུགས། ། སེམས་ཅན་མ་ལུས་སྨིན་མཛད་པ། ། ཐུབ་པའི་སྐུ་དང་མི་བརྗེ་བར། ། རུལ་པའི་ཕུང་པོས་ཅི་ཞིག་བྱ། ། རྟག་ཏུ་འདི་དང་འགྲོགས་སམ་ཅི། ། རྫས་དང་ལོངས་སྤྱོད་ཐམས་ཅད་དང་། ། ཉེ་དུ་གཡོག་འཁོར་ཐམས་ཅད་ཀྱིས། ། བླ་མའི་སྐུ་གསུམ་རང་བཞིན་ལ། ། རང་གཞན་མ་ལུས་ཐམས་ཅད་ཀྱི། ། བདེ་སྐྱིད་ཡོན་ཏན་རྒྱ་མཚོ་རྣམས། ། ཕུལ་ནས་ཆེན་པོར་མི་བྱེད་པ། ། རྫས་དང་ལོངས་སྤྱོད་ཐམས་ཅད་ཀྱིས། ། རང་གཞན་ཀུན་གྱི་དུག་འཕེལ་བ། ། བུ་གཅིག་ཁྱེད་ཀྱིས་མི་སེམས་སམ། ། དེས་ན་ལུས་སྲོག་ལོངས་སྤྱོད་དང་། ། མཆོད་པར་འོས་པ་ཐམས་ཅད་ཀྱིས། ། མཉམ་མེད་བླ་མ་མཆོད་པ་ཡིས། ། སངས་རྒྱས་རྣམས་ཀྱི་སྐུ་གསུང་ཐུགས། ། མི་ཟད་རྒྱན་གྱི་འཁོར་ལོར་གྲུབ། ། དེ་ལྟར་རྫས་དང་ལོངས་སྤྱོད་དང་ལུས་དང་སྲོག་ལ་སོགས་པ་ཐམས་ཅད་ལྟོས་པ་མེད་པར་དད་གུས་དྲག་པོས་བླ་མ་ལ་ཕུལ། དེ་ཡང་དེ་ཙམ་གཅིག་པུས་ཆོག་པ་མ་ཡིན་ཏེ། མཚན་ཉིད་དང་ལྡན་པའི་བླ་མ་དམ་པ་དེ་ལ་མོས་གུས་དང་གདུང་བ་དྲག་པོའི་ཤུགས་ཀྱིས་བསྙེན་བཀུར་དང་ཞབས་ཏོག་འདི་བྱས་དང་། འདི་བྱེད་ཀྱི་རྩིས་འདིངས་པ་མེད་པར་དུས་འདི་ནས་བཟུང་ནས་འཁོར་བའི་རྒྱ་མཚོ་ཆེན་པོ་མ་སྟོངས་ཀྱི་བར་དུ་མི་འབྲལ་བའི་གོ་ཆ་ཡོད་ན། མཚན་ཉིད་དང་ལྡན་པའི་བླ་མ་དེའི་ཐུགས་ཀྱིས་ཟིན་ཏེ། ཐུགས་གཉིས་སུ་མེད་པའི་ཡེ་ཤེས་དང་གཅིག་ཏུ་འདྲེས་ཏེ། སྐུ་གསུང་ཐུགས་མཉམ་པ་ཉིད་རྡོ་རྗེ་ཡི་རང་བཞིན་དུ་རོ་གཅིག་པར་འགྱུར་ཏེ། འགྲོ་འཆག་ཉལ་འདུག་ཐམས་ཅད་དུ། ། སྐྱོབ་པ་བླ་མ་དམ་པ་དང་། ། སྐད་ཅིག་ཙམ་ཡང་མི་འབྲལ་ཏེ། ། མཉམ་ཉིད་དབྱེར་མེད་རྡོ་རྗེའི་སྐུ། ། དུས་གསུམ་སངས་རྒྱས་ཐམས་ཅད་དང་། ། འཁོར་འདས་ཐམས་ཅད་ང་ཡིན་ཏེ། ། ང་ཡང་བླ་མ་དམ་པ་ཡིན། ། དེ་ཀུན་ཐམས་ཅད་ནམ་མཁའ་སྟེ། ། ནམ་མཁའ་ཉིད་ཀྱང་ས་གཞི་ཡིན། ། གཅིག་དང་དུ་མ་དང་བྲལ་བའོ། ། དེ་ལྟར་རྣལ་འབྱོར་གྱི་དབང་ཕྱུག་ཆེན་པོ་དུས་གསུམ་གྱི་བདག་ཉིད་དེ་ནི་བླ་མས་ཚོར་ཏེ། བླ་མས་བགྲོད་པར་འགྱུར་རོ། ། དེ་འགྲོ་འོང་མེད་པའི་ཁྱིམ་དུ་ཕྱིན། ། སྤང་བླང་མེད་པའི་འབྲས་བུ་ཐོབ། ། གཉིས་འཛིན་མེད་པའི་ཁ་ཟས་ཟ། ། བདེ་བ་ཆེན་པོའི་བཏུང་བ་འཐུང་། ། སྣང་མེད་ཐང་ལ་སྐྱོ་བསངས་བྱེད། ། གཉིས་མེད་ནོར་ལ་ལོངས་སྤྱོད་ཅིང་། ། སྔོན་བསགས་སྒྱུ་མའི་ལོངས་སྤྱོད་ཀྱིས། ། ཁམས་གསུམ་འཁོར་བའི་མ་རྒན་རྣམས། ། རང་གི་ངང་དུ་འདྲེན་པར་བྱེད། ། འདི་ཡི་དུས་སུ་བླ་མ་དང་། ། གཉིས་སུ་མེད་པར་གྱུར་པ་ཡིས། ། བླ་མའི་ཞབས་ཏོག་ཚར་བ་ཡིན། ། དེ་ལྟར་བླ་མ་བསྟེན་པའི་ཚུལ་ལུགས་དེ་དག་ཐམས་ཅད་ཀྱིས་མོས་གུས་དང་གདུང་ཤུགས་དྲག་པོས་བླ་མ་དམ་པ་ལ་གདུངས་པས། བླ་མ་དམ་པའི་སྐུ་གསུང་ཐུགས་དང་། རང་གི་ལུས་ངག་ཡིད་གསུམ་འདྲེས་པའི་རྟེན་འབྲེལ་གྱིས་སྐྱོན་དག་ཅིང་ཡོན་ཏན་རྫོགས་པ་ཡིན་ལ། མོས་གུས་དེ་ཡང་རྒྱུ་མེད་པ་ལས་མི་སྐྱེ་སྟེ། སྔོན་བསོད་ནམས་ཀྱི་ཚོགས་བསགས་བསགས་པ། བླ་མ་དེས་ཀྱང་རྒྱུད་སྨིན་པ་དང་གྲོལ་བར་བྱས་པའི་ལས་ཀྱི་འཕྲོ་དེ་ད་རེས་འདིར་སད་པ་ལ་མོས་གུས་དེ་འདྲ་བ་སྐྱེ་སྟེ། སློབ་དཔོན་དཔལ་ལྡན་ནཱ་རོ་པ་ལྟ་བུ་ནི་མོས་གུས་རབ་ཏུ་གྱུར་པ་ཡིན། དབང་པོ་འབྲིང་པོ་བློ་འཁྲིད་དུ་བཏུབ་པ་མན་ཆད་ལ་བླ་མ་རིན་པོ་ཆེའི་གདམས་ངག་གིས་བསོད་ནམས་ཀྱི་ཚོགས་བསག་ཅིང་། བདག་ལ་མོས་གུས་སྐྱེ་བར་མཛད་དུ་གསོལ་ཞེས་གསོལ་བ་གདབ་སྟེ། དེ་ལྟར་བྱས་ན་མོས་གུས་རབ་ཏུ་འགྲོ་བ་ལ་ཚེགས་མེད། མོས་གུས་དང་ཡོན་ཏན་དུས་མཉམ་དུ་སྐྱེའོ། ། དེ་ལྟ་བུའི་མོས་གུས་དེ་ཡང་། གཞི་བཞག་ཏུ་གྱུར་པ་ཞིག་ལ་བྱ་ཡི། དུས་དང་རྣམ་པ་ཐམས་ཅད་དུ་ཆོས་ཉིད་འདུས་མ་བྱས་ལྟར་མི་འོང་སྟེ། དེ་ཡང་དང་པོའི་དུས་ཚོད་དུ་བླ་མ་ལ་མོས་གུས་བྱས་པས་བླ་མའི་བྱིན་རླབས་ཀྱིས་དང་པོར་རང་གི་ཉོན་མོངས་པ་འདག་པའི་འགོ་རྩོམ། བདེ་གསལ་མི་རྟོག་པའི་ཉམས་ཕྲ་ཕྲེའུ་སྐྱེས་པའི་དུས་སུ། ནང་དུ་རང་གི་ཉོན་མོངས་ཀྱི་སྲོག་ཅི་ཙམ་དུ་ཆད་པ་དེ་ཙམ་དུ་རང་ཉིད་ཀྱི་ཕུང་པོ་ཉོན་མོངས་པ་ལས་སྐྱེས་པ་དེ་ཡང་འཇིག། དེ་ལ་ཉེ་བར་འཁོར་བའི་ལྷན་ཅིག་སྐྱེས་པའི་ལྷ་འདྲེ་ཐམས་ཅད་ཀྱིས་ཤོར་ཐོབ་ཀྱི་བསམ་པ་སྐྱེས་ནས་བར་ཆད་སྣ་ཚོགས་བྱེད། བླ་མ་དང་བླ་མའི་ཆོས་དང་རང་གི་ཉམས་ལེན་ཐམས་ཅད་ལ་ཐེ་ཚོམ་ཟ་བ་ཆོས་ཉིད་ཡིན། དེ་ཡང་ཨ་མོ་གྷ་པ་ཤ་ཆེན་པོའི་རྒྱུད་ལས། གང་ཚེ་དངོས་གྲུབ་འབྱུང་བའི་ཚེ། ། དེ་ཚེ་ལས་ཀྱང་ལྡོག་པར་འགྱུར། ། ཞེས་པ་དང་། བླ་མ་རིན་པོ་ཆེའི་ཞལ་སྔ་ནས། ཆོས་ཟབ་མོ་ཉམས་སུ་བླང་བའི་དུས་སུ། ལུས་ངག་ཡིད་གསུམ་སྡུག་བསྔལ་སྣ་ཚོགས་སྐྱེ་བ་ཆོས་ཉིད་ཡིན་གསུངས། འདིའི་དུས་སུ་བླ་མ་བཟང་ངན་དང་། གདམས་ངག་ཆེ་ཆུང་གསལ་བ་ཡིན་ཏེ། ནད་དང་གནོད་པ་སྡུག་བསྔལ་རྣམས། ། སྐྱེ་བའི་རྒྱུ་དང་གནས་པའི་གཞི། ། འཇིག་པར་བྱེད་པའི་རྐྱེན་རྣམས་ཀུན། ། དང་པོ་རྒྱུ་ལ་མ་བལྟས་པར། ། དམུ་མ་རུང་པའི་སེམས་འཐོམ་ཡིད་དཔྱོད་བྱེད་པ་རྣམས། ། རྒྱུ་འབྲས་རྟེན་འབྲེལ་མ་གོ་བས། ། སངས་རྒྱས་ཆོས་ལས་ཕྱི་རོལ་ཉིད། ། འདིའི་དུས་སུ་གདམས་ངག་དང་བྱ་རྒྱུ་དཔག་ཏུ་མེད་པ་ཞིག་ཡོད་ཀྱང་། རྒྱུ་འབྲས་ཀྱི་རྟེན་ཅིང་འབྲེལ་བར་འབྱུང་བའི་གཤིས་བལྟས་ལ། དང་པོ་བླ་མའི་མོས་གུས་ཀྱི་རྐྱེན་གྱིས་ཉོན་མོངས་པ་དང་རྣམ་རྟོག་གི་སྟོབས་འཕེལ་ན། མོས་གུས་ཀྱང་ཚད་དུ་སྐྱོལ། བླ་མ་ཡང་བྱིན་རླབས་ཆེ་བ་ཡིན་པས། སྐྱོན་སློང་ན་འདག་པ་ཡིན་པས་རྩ་བའི་མོས་གུས་ལ་ནན་ཏན་བསྐྱེད། འདུ་བ་རྣམ་བཞི་གང་ཡིན་ཡང་སྨན་དང་། མོ་དང་། བོན་དང་། རྩིས་ལ་སོགས་པ་ཡེ་མི་བྱ། མོས་གུས་རྒྱུན་བསྲིང་པ་གཅིག་པུས་འདག་གོ། ། དེ་ལ་རབ་འབྲིང་རྣམ་པ་གསུམ། ། དབང་པོ་རབ་ཀྱི་གང་ཟག་ལ། ། མོས་གུས་གདུང་ཤུགས་རྒྱུན་ཆད་མེད། ། རྒྱུན་དེ་བསྲིངས་པས་སྐྱོན་ལས་གྲོལ། ། དབང་པོ་འབྲིང་གི་གང་ཟག་རྣམས། ། རྡོ་རྗེ་མཆེད་གྲོགས་ལ་སོགས་ལས། ། བླ་མའི་ཡོན་ཏན་ཐོས་པ་ཡིས། ། བར་ཆད་ངང་གིས་དག་ནས་འགྲོ། ། དབང་པོ་ཐ་མའི་གང་ཟག་གིས། ། སྔོན་འགྲོ་བླ་མའི་མོས་གུས་ཀྱིས། ། མི་མཐུན་ཕྱོགས་ཀུན་བསླང་བའི་ཚེ། ། རང་ལ་གནོད་པས་བློ་ཕྲོགས་ནས། ། བླ་མའི་མོས་གུས་བརྗེད་པར་གྱུར། ། དེ་ལ་གསོ་བའི་ཐབས་བསྟན་པ། ། གོང་གི་མོས་གུས་བག་ཆགས་དེ། ། སད་པར་བྱེད་པའི་ཐབས་རྣམས་ནི། ། སད་པར་གྱུར་ན་སྐྱོན་ལས་གྲོལ། ། སྙིང་རྗེའི་རྔན་གདགས་གཙིགས་སུ་ཆེ། ། བར་ཆད་མི་མཐུན་ཕྱོགས་རྣམས་ལ། ། སྤྱི་ཡི་བཅོས་ཀྱི་གདམས་ངག་གོ། ། དེ་ལྟར་མོས་གུས་ཀྱི་རྣམ་པར་གཞག་པ་དེ་ལྟ་བུས་སྐྱོན་དེ་ལྟ་བུ་དག་ན། གེགས་སེལ་བ་དང་བོགས་ཐོན་པ་དུས་གཅིག་ཏུ་འོང་སྟེ། བདེ་གསལ་མི་རྟོག་པ་གསུམ་གྱི་ཉམས་རང་ཤུགས་ཀྱིས་སྐྱེ། ཉམས་ལ་བརྟེན་ནས་མོས་གུས་སྐྱེ། མོས་གུས་ཀྱིས་མངོན་པར་རྟོགས་པ་སྐྱེ་སྟེ། རྟོགས་པས་ཉམས་འདག་སྟེ། དེ་ཡང་ཅི་ཙམ་དུ། ནང་དུ་ཉམས་དག་པ་དེ་ཙམ་དུ་ཉམས་ལ་བརྟེན་པའི་ལུས་ངག་ཡིད་གསུམ་དང་། ཉམས་ལས་སྐྱེས་པའི་ལྷ་དབང་ཕྱུག་ཆེན་པོ་ལ་སོགས་པ་ཁམས་གསུམ་གྱི་ལྷ་འདྲེ་ཐམས་